องค์การอนามัยโลก ระบุไม่ใช่แค่ไทยที่พบผู้ป่วยโควิดเพิ่ม จากเชื้อกลายพันธุ์
นพ.ริชาร์ด บราวน์ ผู้อำนวยการโครงการด้านภัยสุขภาพฉุกเฉิน องค์การอนามัยโลก สำนักงานประจำประเทศไทย กล่าวในงานเปิดโครงการความร่วมมือระหว่างสหภาพยุโรปและองค์การอนามัยโลกในภูมิภาคเอเชียตะวันออกเฉียงใต้ ว่าด้วยการรับมือและความพร้อมในการจัดการโรคระบาดในประเทศไทย ผ่านระบบออนไลน์ ว่า ในการระบาดของโรคโควิด -19 ระลอกแรก ประเทศไทยควบคุมโรคได้สำเร็จ ทำให้องค์การอนามัยโลก (WHO) มาประเมินปัจจัยความสำเร็จ แต่สถานการณ์ขณะนี้ที่มีการระบาดอย่างมาก เนื่องจากไวรัสมีการกลายพันธุ์ หลายคนอาจจะไม่ได้คาดการณ์ว่าจะเกิดขึ้น ซึ่งประเทศไทยประเทศไม่ใช่ประเทศเดียวที่มีปัญหานี้ แต่ประเทศที่ฉีดวัคซีนครอบคลุมประชากรได้มากพอแล้วก็ยังมีการระบาดเพิ่มขึ้นอย่างมหาศาล ทั้งนี้ การกลายพันธุ์ทำให้เชื้อแพร่กระจายง่ายขึ้นก็จริง แต่ไม่ได้เปลี่ยนมาตรการป้องกันส่วนบุคคล  WHO กระทรวงสาธารณสุข ต้องตอบสนองต่อสถานการณ์โดยใช้มาตรการที่ได้ผลดีอยู่แล้วทำให้เข้มข้นขึ้นกว่าปีที่แล้ว อย่างไรก็ตามความรับผิดชอบส่วนใหญ่อยู่กับประชาชนทั่วไป ควรใช้มาตรการป้องกันส่วนบุคคลต่างๆ เพื่อหยุดยั้งการแพร่ระบาด ทั้งการสวมหน้ากาก ล้างมือ รักษาระยะห่าง ถ้าทุกคนทำได้อย่างเข้มข้นก็จะสามารถตัดวงจรของการระบาดได้ด้าน พญ.ชุลีพร จิระพงษา นายแพทย์ทรงคุณวุฒิ กรมควบคุมโรค กระทรวงสาธารณสุข กล่าวว่า ปีที่แล้วเนื่องจากการระบาดไม่ใหญ่ทำให้จัดการได้ดี แต่ขณะนี้มีสายพันธุ์ที่ทำให้รุนแรงขึ้น แพร่เร็วขึ้น วัคซีนรับมือได้น้อยลง ยืนยันว่าทุกภาคส่วนยังต้องร่วมมือกัน ที่ผ่านมาเราอาจจะการ์ดตกบ้าง การระบาดระลอกนี้เลยใหญ่มากๆ แต่พื้นที่นอก กทม.ระบบสาธารณสุขยังแข็งแรงพอสมควรที่จะรับมือได้ ส่วน กทม.ค่อนข้างยาก ทั้งเรื่องจำนวนประชากรและระบบสาธารณสุขที่มีหลายภาคส่วนทำให้รับมือได้ช้า แต่คิดว่าอีกสักระยะน่าจะจัดการได้ ขณะนี้อยากให้เน้นฉีดวัคซีนในกลุ่มเสี่ยง คือผู้สูงอายุเกิน 60 ปี ผู้ป่วย 7 กลุ่มโรคเสี่ยง และหญิงตั้งครรภ์ ให้ได้เยอะที่สุด ซึ่งหวังว่าจะเห็นตัวเลขผู้ป่วยลดลงได้ใน 2-3 เดือนนี้